Johannes, gottes adelar,
der sach hoch in dem tron
drei person und ein wesen klar,
bei in ein maget also fron,
vil heimlikeit wart im bekunt,
als uns apocalypsis seit;
Er sach hoch in der himel kar
drei unter einer kron
gar hoch ob aller engel schar,
mit licht in dreien flamen bron,
noch west er nit den rechten grunt
der hohen geburt der gotheit;
Seit Johannes den grunt nit weiß
und kam doch also hoch,
vil weniger ein schlechter lei sol gründen noch
geburt der trinitat;
seit das sant Athanasius
von gotheit solich groß genad,
ein sprechen des heiligen geist,
hat heimelich und stet
geschriben vil von der drifaltikeit subtil,
und reichet doch nit an das zil
des sunes ewiger geburt; darum so ist ein kinderspil
was dichtet aller meister munt
von der hohen drifaltikeit.